Den folkekjære skuespilleren gjør et noe uventet karrieresprang, og om velgerne vil kan han representere Arbeiderpartiet i Stavanger neste år.

I dag ble nominasjonslisten til Stavanger Ap offentliggjort. På 16. plass finner vi skuespiller Kristoffer Joner.

– Han bor i Storhaug bydel og har vært aktiv i lokallaget, men han har aldri stått på Aps liste i Stavanger, sier leder av nominasjonskomiteen, Svein Fjellheim.

Ved forrige kommunevalg ble 19 representanter fra Ap valgt inn i bystyret i Stavanger. Fjellheim er helt sikker på at Joner vil bli valgt inn i bystyret ved kommunevalget neste år.

– Han kommer til å få mange kumuleringer. Det han manlger av politisk erfaring tar han igjen på livserfaring. Han er inspirerende og bringer nye tanker inn i Arbeiderpartiet, sier Fjellheim

GLAD: Leder av nominasjonskomiteen i Stavanger Ap, Svein Fjellheim, fryder seg over at Jonar har takket ja til å stå på listen til neste års kommunevalg. Foto: Krister Sørbø / NTB scanpix

Vil ha mildere hasj-straff

Joner har lenge vært aktiv i Storhaug Arbeiderparti i Stavanger, og han har markert seg spesielt innenfor ruspolitikken. Under det forrige årsmøtet til Stavanger Ap fremmet han et forslag om at bruk og besittelse av hasj skulle straffes mildere.

– Grunnen til at jeg ønsker å avkriminalisere er at de som får gjennomgå for systemet i dag er de svakeste. De blir gang på gang tatt, gitt bøter og satt i fengsel. Det fører ikke til noe godt, sa Kristoffer Joner til NRK etter avstemningen tidligere i år.

Forslaget ble nedstemt med 43 stemmer mot 35.

– Han har engasjert seg i mange politiske saker, men har vist sterkest engasjement for ruspolitikk. Blant annet har han fremmet et forslag om å myke opp dagens narkotikapolitikk. Det er viktig med nye og spennende tanker. Bare tenk så kjedelig det ville vært om alle var enige om alt. Dessuten har han et behagelig vesen, sier Fjellheim.

Nominasjonslisten vil bli endelig vedtatt den 5. november.

Joner er i utlandet for på filminnspilling, og har ikke svart på TV 2s henvendelser.